Κλίντον: Δεν θα επηρεάσει την αμερικανική διπλωματία η διαρροή εγγράφων
οι ΗΠΑ δεν θα πρέπει να αναμειγνύονται στις εσωτερικές υποθέσεις της Ρωσίας, δηλώνει ο Βλαντιμίρ Πούτιν
Η αμερικανίδα Υπουργός Εξωτερικών, Χίλαρυ Κλίντον, δήλωσε ότι η διαρροή χιλιάδων εγγράφων του Στέητ Ντηπάρτμεντ δεν πρόκειται να επηρεάσει την αμερικανική διπλωματία. Η κ. Κλίντον έκανε τις δηλώσεις αυτές απ’ το Καζακστάν, όπου συμμετέχει σε διάσκεψη που διεξάγεται στη περιοχή. Πάντως παρά την αισιοδοξία της κ. Κλίντον, ο Αναπληρωτής Υπουργός Εξωτερικών, Γουίλλιαμ Μπέρνς, δήλωσε εδώ στην Ουάσιγκτον ότι η διαρροή των απόρρητων εγγράφων από τον ιστότοπο Wikileaks έχει «βλάψει σοβαρά» τις αμερικανικές διπλωματικές προσπάθειες. Ο κ. Μπέρνς δήλωσε σε αρμόδια επιτροπή του Κογκρέσου ότι οι διαρροές αποτελούν «ακατονόμαστη παραβίαση εμπιστοσύνης». Στο μεταξύ, η αμερικανική εταιρεία Amazon απέτρεψε την χρήση των server της από την Wikileaks για την διανομή εγγράφων, μετά από πιέσεις που ασκήθηκαν από το αμερικανικό Κογκρέσο. Ο Γερουσιαστής Τζο Λήμπερμαν συνεχάρη την Amazon για την απόφαση της και κάλεσε και άλλες εταιρείες που συνδέονται με την Wikileaks να τερματίσουν κάθε σχέση με τον ιστότοπο. Παράλληλα, ο Ρώσος Πρωθυπουργός, Βλαντιμίρ Πούτιν, σχολίασε αμερικανικά τηλεγραφήματα που διέρρευσαν και φέρουν αξιωματούχους να χαρακτηρίζουν την Ρωσική ηγεσία ως διεφθαρμένη και αντιδημοκρατική, λέγοντας ότι οι ΗΠΑ δεν θα πρέπει να αναμειγνύονται στις εσωτερικές υποθέσεις της Ρωσίας. Σε συνέντευξη του στο τηλεοπτικό δίκτυο CNN ο κ. Πούτιν επεσήμανε ότι η Ουάσιγκτον δεν θα πρέπει να αναμειγνύεται στην αυτεξούσια επιλογή του Ρωσικού λαού, όπως είπε χαρακτηριστικά. Τα διπλωματικά τηλεγραφήματα που διέρρευσαν από την Wikileaks αναφέρουν καταγγελίες αμερικανών διπλωματών για δωροδοκίες και διαφθορά στα υψηλότερα κλιμάκια του Κρεμλίνου. Μάλιστα σε ένα απ’ τα τηλεγραφήματα ο κ. Πούτιν χαρακτηρίζεται ως “Batman” και ο Ρώσος Πρόεδρος Ντιμίτρι Μεντβέντεφ ως “Robin”. Επίσης σε ένα απ’ τα τηλεγραφήματα ο Υπουργός Άμυνας των ΗΠΑ, Ρόμπερτ Γκέιτς, αναφέρει ότι η Ρωσική δημοκρατία έχει «εξαφανιστεί» και η κυβέρνηση αποτελεί μια ολιγαρχία που ελέγχεται από τις δυνάμεις ασφάλειας. Σχολιάζοντας το τηλεγράφημα ο κ. Πούτιν δήλωσε ότι ο αμερικανός Υπουργός Άμυνας πλανάται. Επίσης ο Ρώσος Πρόεδρος δήλωσε ότι τα τηλεγραφήματα αυτά μπορεί να μην είναι αυθεντικά και να διέρρευσαν για πολιτικούς λόγους.